section_heading: Vojna karijera
paragraph_text: U studenom 1902. imenovan je drugim topničkim časnikom na bojnom brodu SMS Kaiser Wilhelm II koji je bio zapovjedni brod princa Henrika Pruskog. Od listopada 1903. pohađa Pomorsku akademiju u Kielu, zajedno s kasnijim zapovjednikom njemačke mornarice Erichom Raederom. Nakon završetka iste, u listopadu 1904., raspoređen je na mjesto drugog topničkog časnika na bojnom brodu SMS Kaiser Friedrich III. Na navedenom bojnom brodu služi do rujna 1905. kada je premješten na bojni brod SMS Kaiser Wilhelm der Grosse na kojem služi idućih godinu dana, do listopada 1906., kada je raspoređen na službu kao stožerni časnik u zapovjedništvo flote. U prosincu 1908. unaprijeđen je u čin kapetana korvete, da bi u rujnu 1909. raspoređen u središnji odjel ministarstva mornarice kojim je rukovodio Alfred von Tirpitz. Navedenu dužnost obnaša do prosinca 1912. kada je imenovan zapovjednikom lake krstarice SMS Emden koja se u sastavu Istočnoazijske eskadre nalazila u njemačkoj koloniji Tsingtao. Müller je Njemačku napustio u travnju 1913. parobrodom Königin Luise, te 29. svibnja 1913. preuzima zapovjedništvo nad SMS Emdenom. Ubrzo nakon preuzimanja dužnosti u kolovozu 1913. sudjeluje u bombardiranju pobunjenih tvrđava na rijeci Jangce i oko Nankinga za što je i odlikovan.